作者:吳文英
標題:浪淘沙慢
內容:夢仙到、吹笙路杳，度巘雲滑。溪谷冰綃未裂。金鋪晝鎖乍掣。見竹靜、梅深春海闊。有新燕、簾底低說。念漢履無聲跨鯨遠，年年謝橋月。曲折。折畫闌盡日憑熱。半蜃起玲瓏樓閣畔，縹緲鴻去絕。飛絮揚東風，天外歌闋。睡紅醉纈。還是催、寒食看花時節。花下蒼苔盛羅襪。銀燭短、漏壺易竭。料池柳、不攀春送別。倩玉兔、別搗秋香，更醉蹋、千山冷翠飛晴雪。